Wonderlike hulp vir die dowes
STEL jou voor jou ore is ''toe''. Jy't nog nooit die suiwer gekoer van 'n duif gehoor, die ritmiese geklots van die branders teen die rotse, die meevoerende lied van 'n supersanger, die gesus van die wind nie. Meer nog, jy weet nie hoe spraak moet klink nie. Jy's werklik afgesny van die wêreld.
Hoe neerdrukkend hartseer moet dit nie vir duisende gehoor-gestremde mense in vergange eeue gewees het om sedert hul geboorte van die een so belangrike sintuig beroof te wees nie. Of vir mense soos Ludwig van Beethoven , die musikale genie, wat eenmaal deur die helderste note bekoor is, maar op dertig sy gehoor begin verloor het en in sy laaste paar jaar heeltemal doof was.
REGS: Ludwig van Beethoven (1770-1827).
Weliswaar het sekere hardhorendes gou agtergekom dat hulle dowwe geluide op 'n manier kon versterk. Dit is gedoen deur die punt van 'n tregtervormige buis in die oor te druk. Maar só 'n oortrompet, en selfs die latere elektroniese sak-apparate, was baiemaal eerder 'n ongemak as 'n groot hulp. Ligjare ver is hulle van vandag se gesofistikeerde toestelle.
Trouens, dit het deur die jare soveel verander dat gehoor-akoestici deesdae nie eens meer van gehoor-apparate praat nie, maar van gehoor-rekenaars. Hoorgoed het in toorgoed verander en nuwe wêrelde vir gehoorgestremdes laat oopgaan. Praat van sofistikasie teen die geluid-konsternasie!
Niks groter as grondboontjiedoppe nie, is die BTE-toestelletjies en ITE- apparaatjies. (BTE staan vir Behind The Ear—agter die oor, en ITE vir In The Ear—in die oor.) By die BTE word die ontvanger, mikrofoon en versterker letterlik in 'n kassie agter die oor gedra. Klank beweeg deur 'n sagte plastiekpypie na die oorkanaal.
Die binne-oorse ITE (daar is twee tipes) het die voordeel dat dit kosmeties meer aanvaarbaar is, maar daar is ook sekere nadele, soos die beperkings wat die min ruimte op elektroniese komponente plaas.
Die soort gehoorapparaat word aan 'n spesiale programmeerbare eenheid gekoppel. Met dié eenheid word verstellings dan na gelang van die draer se gehoorverlies gedoen.